**Javni poziv poslodavcima**

**PROGRAM OBUKE MLADIH U PRIVATNIM PREDUZEĆIMA**

USAID Projekat održivog lokalnog razvoja i 32 lokalne samouprave pozivaju privatne firme da se prijave za učešće u **Programu obuke mladih u privatnim preduzećima**. Program podrške razvoju radne snage otvoren je za sva privatna preduzeća zainteresovana za angažman novih zaposlenih i podrazumeva dvomesečnu obuku unutar privatnih preduzeća.

Poslodavci će:

* kroz ovaj Program moći da brzo i lako nađu i obuče zaposlene koji odgovaraju njihovim potrebama;
* uštedeti vreme i novac za odabir i angažovanje kadrova koji im trebaju za ostvarenje ciljeva poslovanja.

Program obuhvata besplatnu selekciju kadrova sa traženim kvalifikacijama, njihovo angažovanje i administriranje njihovog angažovanja. Za vreme trajanja obuke kandidati primaju nadoknadu od 60% minimalne bruto zarade koju obezbeđuje USAID Projekat održivog lokalnog razvoja, po osnovu Ugovora o stručnom usavršavanju. Obuka je namenjena mladima do 30 godina starosti za obavljanje poslova **u proizvodnom i sektoru usluga**.

***Pravo učešća***

Pravo učešća u Programu imaju **sva preduzeća sa 5 i više zaposlenih** koja imaju registrovano sedište ili poslovnu jedinicu u navedenim opštinama i gradovima (kolona levo); prednost prilikom selekcije imaju preduzeća iz navedenih sektora (kolona desno):

|  |  |
| --- | --- |
| **Lokacija – sedište ili poslovna jedinica** | **Sektor** |
| Čačak, Kraljevo, Vrnjačka Banja, Gornji Milanovac, Raška | Industrija prerade metala, tekstila, prerada hrane i drvo - prerađivačka industrija |
| Niš, Leskovac, Merošina, Doljevac, Gadžin Han | Informaciono - komunikacione tehnologije, poljoprivredna industrija i prerada hrane |
| Vranje, Bujanovac, Preševo, Vladičin Han | Tekstilna industrija, proizvodnja cipela, nameštaja |
| Novi Pazar, Sjenica, Tutin | Tekstilna industrija, proizvodnja cipela, nameštaja i prehrambena industrija prerade mleka i mlečnih proizvoda |
| Užice, Čajetina, Nova Varoš, Priboj, Prijepolje | Tekstilna industrija i prerada hrane |
| Novi Sad, Temerin, Sremski Karlovci, Beočin | Informaciono - komunikacione tehnologije i industrija metala |
| Subotica, Sombor i Kanjiža | Prerada hrane |
| Zrenjanin, Novi Bečej, Kikinda | Prerada hrane |

***Izbor poslodavaca***

Izbor poslodavaca koji će učestvovati u Programu obaviće USAID Projekat održivog lokalnog razvoja u konsultaciji sa predstavnicima lokalnih samouprava***.* Prednost** prilikom selekcije imaće poslodavci koji planiraju zapošljavanje novih radnika u periodu od 6 meseci nakon završetka Programa obuke mladih u privatnim preduzećima, zatim poslodavci koji dolaze iz redova malih i srednjih preduzeća, kao i poslodavci koji posluju u okviru navedenih sektora.

Broj kandidata koji se prima na obuku u svako preduzeće zavisi od broja zaposlenih u datom preduzeću: preduzeća koja imaju 5 – 50 zaposlenih mogu da obučavaju maksimalno 10 kandidata, preduzeća sa 51 – 100 zaposlenih maksimalno 15 kandidata, a preduzeća od 101 – 250 zaposlenih mogu da prime maksimalno 20 kandidata na obuku.

Selekcija će biti obavljena na osnovu rang liste kompanija, do ispunjenja predviđenog broja mesta za kandidate.

***Obaveze poslodavaca***

Poslodavac je u obavezi da:

* svakom kandidatu dodeli mentora – stručnjaka za obavljanje datog posla;
* svakom kandidatu omogući sticanje radnog iskustva prema opisu posla iz Formulara za prijavljivanje;
* potpiše Sporazum o poslovno-tehničkoj saradnji sa USAID Projektom održivog lokalnog razvoja, kao i sa agencijom koja će biti angažovana od strane Projekta da, na osnovu potreba poslodavca za radnom snagom, obezbedi kandidate za obuku. Sporazumom o poslovno-tehničkoj saradnji se potvrđuje spremnost na saradnju po pitanju obezbeđivanja kvalitetnog programa obuke radi sticanja radnog iskustva i obuke mladih;
* na kraju obuke popuni evaluacioni formular i izveštaj o radu kandidata, kao i da izda uverenje/potvrdu o obavljenoj obuci na radnom mestu.

Dodeljeni mentori će, u saradnji sa stručnjakom za ljudske resurse, definisati znanja i veštine koje će kandidati steći tokom dvomesečne obuke. Mentori će pratiti napredak kandidata i ostvarenje ciljeva obuke, na osnovu čega će kandidati od poslodavca dobiti potvrdu o obavljenoj obuci i stečenim znanjima i veštinama.

Poziv će biti otvoren od 17. oktobra do 17. novembra 2013. godine. Selekcija preduzeća biće obavljena do kraja novembra, a preduzeća informisana o rezultatima selekcije najkasnije do 2. decembra. Na osnovu broja traženih kandidata svih kompanija koje su se prijavile za učešće u Programu, biće raspisan Javni poziv za agenciju za regrutovanje kandidata. Izabrana preduzeća imaće mogućnost da obave finalnu selekciju kandidata tokom januara 2014, kako bi obuka na radnom mestu mogla da počne tokom februara i marta 2014.

Preduzeća se prijavljuju popunjavanjem i slanjem popunjenog formulara za prijavu za učešće u Programu.

Popunjeni **prijavni formular** poslodavci treba da pošalju elektronskim putem na email adresu: obukanaradnommestu@lokalnirazvoj.rs **najkasnije do 17. novembra 2013**.

Više informacija, kao i prijavni formular za prijavu za učešće u Programu se može preuzeti sa veb sajta USAID Projekta održivog lokalnog razvoja [www.lokalnirazvoj.rs](http://www.lokalnirazvoj.rs).

Kontakt osoba za dodatne informacije iz USAID Projekta lokalnog održivog razvoja:

Andreja Koršič, akorsic@lokalnirazvoj.rs, svakog radnog dana 14-16h na telefon: 011 41 41 187.